recursal/SuperWikiNEXT-32B huggingface dataset:
**Frasquita** je opereta, ktorú skomponoval Franz Lehár. Premiéra sa konala 5. decembra 1922 v Theater an der Wien. Libreto napísali Alfred Maria Willner a Heinz Reichert.

Frasquita sa stala prvou operetou vysielanou z rádia, konkrétne z Berlína. Preslávila sa najmä áriou *"Schatz ich bit' dich, komm heut' Nacht ..."*.

Hlavné postavy
--------------

| postava | Hlasový rozsah |
| --- | --- |
| Aristid Girot - *riaditeľ závodu* | barytón |
| Dolly - *riaditeľova dcéra* | soprán |
| Armand | tenor |
| Hippolyte | tenor |
| Inés | soprán |
|

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Frasquita je krásna cigánka, ktorá dlhodobo odoláva všetkým nápadníkom. Zaujme ju však elegantný parížan Armand Mirabeau, ktorý sa vylodí v španielskom prístave aj so svojím priateľom Hypolitom. Armandovi ukradnú zlaté puzdro na cigarety a ten neprávom obviní Frasquitu. Tá do krvi urazená sa ho pokúsi pichnúť nožom ukrývaným v pančuške, ale nepodarí sa jej to. Vymyslí teda iný plán pomsty. Zamestná sa ako star v lokále Alhambra a začne Armanda zvádzať, aby ho potom v prípade že prebudí jeho city pyšne odmietla. To sa jej aj podarí. Na Armandove prosby ani vyhrážky reaguje povýšenecky, až sa Armando neovládne a začne ju dokonca škrtiť. Na to pobúrená Frasquita aby Armanda ešte viac ponížila, vymámi bozk od svojho kolegu. Armando urazený odchádza.

Opereta sa predsa len končí šťastne. V 3. dejstve Frasquita prichádza na to, že Armanda vlastne napriek všetkému miluje a udobria sa.

 Opis zápletky alebo rozuzlenia príbehu sa tu končí.
**Princezná Gyeonghye** (1435-1473), pred sobášom známa ako **princezná Pyeongchang**, bola princezná z dynastie Čoson. Bola najstaršou dcérou Munjonga Čosona. Slúžila ako dozorca svojmu bratovi Danjongovi Čoson, ktorý nastúpil na trón veľmi mladý.

Biografia
---------

Princezná Gyonghye sa narodila v roku 1435 korunnému princovi Munjongovi a korunnej princezne Hyeondeok, ktorá zomrela šesť rokov po jej narodení. Bola vymenovaná princeznou Pyeongchang. V detstve bola poslaná na výchovu k vládnemu ministrovi Cho Yury. Munjong potom uvádzala Choa ako svojho nevlastného otca.

  

V roku 1450 bola princezná vydatá za Jeong Jonga a titul princeznej jej zostal naďalej. Jeong bol vychovávaný tak, aby mohol vykonávať funkciu ministra spravodlivosti. Nasledujúci rok jej otec Munjong venoval pozemky Yeongdeok pang na vybudovanie nového sídla. Úradníci tento nápad kritizovali, keďže viac ako 30 rodín sa muselo z tohto pozemku vysťahovať a jej manžel Jeong už sídlo dávno mal. Avšak rozhodnutie cisára sa nezmenilo. V roku 1452 na trón nastúpil jej brat a ona ho musela často zastupovať. Čoskoro ho však nahradil ich strýko Sejo.

Vláda kráľa Seja
----------------

V roku 1455 bol Jeong vyhostený do provincie Gyeonggi a princezná ochorela. Keď sa kráľ Sejo dozvedel o jej chorobe, rozhodol sa poslať k nej svojho lekára, aby ju vyšetril. Princezná bola v tom čase tehotná a tak kráľ vydal vyhlásenie, že v prípade, že porodí chlapca, bude okamžite zabitý. Kráľovná Jeonghui s tým ale nesúhlasila a akonáhle princezná porodila syna, dala ho obliecť do dievčenských šiat a poslala ho na kráľovský dvor, kde mu bola poskytnutá výchova.

V roku 1461 bol Jeong uznaný vinným za povstanie proti Sejovi a bol popravený. Princezná Gyeonghye bola uznaná ako spolupáchateľ, jej postavenie sa zmenilo na nevoľníctvo a bola poslaná do kráľovského kláštora. Kráľovná Jeonghui sa neskôr prihovorila, aby jej bol titul a služobníctvo za dobré správanie vrátený.

Dedičstvo
---------

27. decembra 1473 spísala princezná Gyeonghye závet, kde všetko odkázala svojmu synovi. Dnes je závet uložený v Jangseogaku v Akadémii Kórejského umenia a histórie.

Referencie
----------

*Tento článok je čiastočný alebo úplný preklad článku Gyeonghye Korejská na českej Wikipédii.*
**Antonín Rejcha** alebo **Anton Reicha** alebo **Antoine Reicha** (\* 27. február 1770, Praha – † 28. máj 1836, Paríž) bol česko-francúzsky hudobný skladateľ.

Už ako malý chlapec bol poslaný do rodiny svojho strýka Josefa Rejchu, ktorý bol violončelista zámockej kapely vo Wellensteine. Strýko Antonína učil na husle, klavír i flautu. V roku 1785 odišiel Antonín do Bonnu, kde potom hral v kurfirstskej dvornej kapele a v divadelnom orchestri. Tu sa okrem iného oboznámil s Ludwigom van Beethovenom. Keď mesto obsadila Napoleonova armáda, presťahoval sa do Hamburgu. Tu sa živil ako učiteľ klavíra. Roku 1799 odišiel do Paríža, kde napísal svoje prvé skladby. Od roku 1808 žil v Paríži natrvalo. Najprv sa presadil svojimi komornými skladbami. Cenené boli aj jeho teoretické práce. V roku 1818 bol menovaný profesorom kontrapunktu na Parížskom konzervatóriu. Tu učil napríklad Hectora Berlioza. Jeho súkromným žiakom bol tiež Franz Liszt. Roku 1829 sa stal francúzskym občanom. Roku 1831 bol vyznamenaný rádom Rytier Čestnej légie.

Referencie
----------

1. ↑   *Antonín Rejcha* [online]. www.antologiehudby.cz, [cit. 2017-02-16]. Dostupné online. (cz)

Iné projekty
------------

Commons
* Spolupracuj na Commons Commons ponúka multimediálne súbory na tému **Antonín Rejcha**

Autoritné údaje: * abART: 37592
* BnF: 13898892f
* GND: 118931482
* ISNI: 0000 0001 2320 5322
* LCCN: n81018999
* NK ČR: jn20000620308
* VIAF: 39563060
* WorldCat: lccn-n81018999
**Hur** bol blízky spoločník Mojžiša počas 40-ročného putovania Izraelitov po púšti z egyptského zajatia do Palestíny. Žil v 15. alebo 13. storočí pred Kr. Biblia ho priamo spomína dva razy, zakaždým ako jedného z vodcov Izraelitov: podľa knihy Exodus[1] počas bitky Izraelitov s Amalekitmi držal Hur spoločne s Mojžišovým bratom Áronom Mojžišove ruky, každý z jednej strany, aby mohli Izraeliti takto s Božou pomocou Amalekitov poraziť. Ďalej podľa knihy Exodus[2] ustanovil Mojžiš po svojom odchode na horu Sinaj za svojich zástupcov svojho brata Árona a Hura. V jeho neprítomnosti mali dočasne dozerať na Izraelitov a súdiť ich vzájomné spory.

Židovský historik Jozef Flavius tvrdí, že Hur bol Mojžišovým a Áronovým švagrom. Mal za manželku ich sestru prorokyňu Máriu (Mirjam). Keď sa postavil proti uctievaniu zlatého teľaťa, vzbúrení Izraeliti ho zabili.

Referencie
----------

1. ↑  Exodus 17,8-16 (svatepismo.sk)
2. ↑  Ex 24,14 (svatepismo.sk)

Pozri aj
--------

* Exodus (Biblia)
**Frasios** (starogr. *Φράσιος* – *Frasios*) je v gréckej mytológii syn pylského kráľa Nélea a jeho manželky Chlóridy.

Néleus mal trinásť detí, dcéru Péro a synov, Frasia, Taura, Asteria, Pylaóna, Déimacha, Alastora, Eurybia, Epilaa, Eurymena, Euagora, Periklymena a Nestora.

Pretože Néleos bol spojenec élidskeho kráľa Augeia a nechcel očistiť hrdinu Hérakla z vraždy Ifita, Hérakles Pylos napadol a Frasios, ako aj jeho bratia a otec v boji s Héraklom padli. Ich rod však nevyhynul, lebo Frasiov najmladší brat Nestor sa pre svoju mladosť boja nezúčastnil a v Pyle potom prevzal kráľovské žezlo. Po rokoch sa Nestor ako najstarší achájsky vodca preslávil v trójskej vojne.

Referencie a bibliografia
-------------------------

1. 1 2 3  Apollodoros, *Kronika*, 1,9,9.
2. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 337.
3. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 311-312.
4. ↑  Hyginus, *Fabulae* 31.
5. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 315-316.
Jób v sýrskej Biblii
 William Blake: *Satan spôsobuje utrpenie Jóbovi*
**Jób** (hebr. אִיוֹב *Íjóv*, *Ijjób* - "kde je otec?", arab. أَيُّوب *Ajjúb*) je postava Starého zákona Biblie a Koránu.

Podľa tradície sú dve miesta uctievané ako Jóbov hrob. Jedno je pri meste Salála v Ománe a druhé v okrese aš-Šuf v Libanone.

Biblia
------

Jób je hlavnou postavou starozákonnej knihy Jób. Podľa Biblie žil Jób v krajine Úc. Mal sedem synov a tri dcéry. Jób bol bezúhonný, spravodlivý a bohabojný človek, ale Boh dovolil Satanovi, aby vyskúšal jeho vernosť rôznymi skúškami. Najprv prišiel o majetok a potom aj o rodinu. Po tom všetkom sa mu dostalo aj mnoho fyzického utrpenia. Jób v skúškach obstál a Boh ho za vernosť odmenil dvojnásobne. Nakoniec bol Jób znova zahrnutý požehnaním a bohatstvom.

V prenesenom význame sa spojenie *Jóbova zvesť* používa na označenie neštastnej správy alebo nešťastia.

Gréckokatolícka a pravoslávna cirkev si Jóba pripomínajú 6. mája.

Islam
-----

Podľa islamu bol Jób (Ajjúb) prorokom. Jeho meno je symbolom trpezlivosti.

Referencie
----------

1. ↑  pozri Jób 1,1

Literatúra
----------

* "Dňa 6. mája : Svätý a prepodobný Jób – mnohostrádajúci." In: Andrej Josafát Gregor Truch: *Život svätých : Duchovné čítanie pre slovenských gréckokatolíckych veriacich na každý deň kalendárneho roka.* Preklad a úprava: Michal Čarný. Prešov : Vydavateľstvo Michala Vaška, 2003, s. 237-238. ISBN 80-7165-381-0
* "Jób, spravodlivý : 6. máj." In: Antonín Čížek: *Synaxár : Životy svätých.* Prešov : Spolok biskupa Petra Pavla Gojdiča, 1998, s. 230. ISBN 80-967341-1-3

Pozri aj
--------

* Kniha Jób
* Zoznam kníh Biblie

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Jób (biblická postava)**
* Spolupracuj na Commons Commons ponúka multimediálne súbory na tému **Jób (biblická postava)**
**5 000 Sk** je bankovka, ktorá platila na Slovensku od roku 1993 do 16. januára roku 2009.

Bankovka s nominálnou hodnotou **5 000 Sk** bola najvyššou korunovou bankovkou používanou na Slovensku.

Lícna strana
------------

Na lícnej strane bankovky je portrét Milana Rastislava Štefánika (\* 1880 – † 1919), významného diplomata, politika, vojaka a astronóma, doplnený po ľavej strane výtvarnými prvkami znázorňujúcimi Slnko a polmesiac charakterizujúce časť jeho života, ktorú venoval výskumom a pozorovaniam v oblasti astronómie.

Rubová strana
-------------

Na rubovej strane bankovky je zobrazená mohyla M. R. Štefánika na Bradle. Cez tlačový obrazec sa prelína časť súhvezdia Veľkej medvedice a v pravej hornej a dolnej časti obrazca sú vyobrazené kvety ponikleca veľkokvetého.

Externé odkazy
--------------

* Informácie na stránkach NBS

| * z
* d
* u
Slovenská koruna |
| --- |
| Mince | 
* 10 halierov
* 20 halierov
* 50 halierov
* 1 Sk
* 2 Sk
* 5 Sk
* 10 Sk

 |
| Bankovky | 
* 20 Sk
* 50 Sk
* 100 Sk
* 200 Sk
* 500 Sk
* 1000 Sk
* 5000 Sk

 |
**Frasier** (\* 1952 - † 13. júl 1972) bol cirkusový lev, ktorý strávil väčšinu svojho života v cirkuse v mexickom meste Tijuana. Stal sa americkou senzáciou, keď na sklonku svojho života splodil vyše 35 potomkov.

Život
-----

Frasier sa narodil v roku 1952. Väčšiu časť svojho života prežil v Tijuane v Mexiku, kde bol cirkusovou atrakciou. Začiatkom 70. rokov sa cirkus ocitol na pokraji bankrotu a starého leva Frasiera sa rozhodol odkúpiť Lion Country Safari park v Kalifornii. V tom čase mal už Frasier okolo 18 rokov, čo predstavuje ekvivalent človeka vo veku 80 rokov. Frasier sa v tom čase nachádzal vo veľmi zlej kondícii, bol bezzubý a podvyživený lev s vyplazeným jazykom, pretože bol natoľko slabý, že ho nedokázal držať v ústach. Od Frasiera sa očakávalo, že v parku už len v pokoji dožije svoje posledné dni.

V tom čase však safari park čelil inému problému. Samice sa odmietali páriť. ZOO sa snažila nájsť vhodných samcov, no samice odmietali všetkých päť mladých zdravých statných levov, častokrát veľmi násilne. Tak trochu z recesie sa zamestnanci rozhodli, že s vyberavými samicami zoznámia Frasiera, nech si na staré kolená nájde kamarátky. Na prekvapenie všetkých si samice zamilovali starého a takmer slepého Frasiera. Pre levice bol natoľko neodolateľným, že dokonca dvanásť z nich mu predžuvalo potravu, keďže Frasier nemal zuby.

V priebehu nasledujúceho roka splodil so svojimi „ženami" okolo 35 levíčat. Problém safari parku tak bol zažehnaný. Pre mnohých ostáva dodnes záhadou, ako si našiel Frasier cestu k samiciam. Výpovede návštevníkov naznačujú, že pozorovať Frasiera bola občas tragikomédia. Frasier mával problémy sa vôbec postaviť na nohy, prípadne jeden zamestnanec opísal, ako sa raz Frasier natiahol za potravou, ale úplne minul misku a jeho vyplazený jazyk skončil v prachu, no lev akoby to ani nevnímal a rozhodol sa miesto potravy pre spánok.

Frasier zomrel na zápal pľúc 13. júla 1972.

Vo svete
--------

Tričká s jeho podobizňou sa okamžite stali najpopulárnejším suvenírom safari parku. Zvlášť obľúbené boli medzi staršími mužmi, ktorí Frasiera považovali za hrdinu.

O jeho živote bola zložená pieseň „Frasier (The Sensuous Lion)" od Sarah Vaughanovej.

V jednej z epizód seriálu The Leftovers (Pozostalí) je príbeh Frasiera opísaný.

Referencie
----------

1. ↑   *The Amazing Story Of Frasier The Sensuous Lion – kimcampion.com* [online]. [Cit. 2020-03-28]. Dostupné online. (po anglicky)
2. ↑   *LIFE* [online]. 2015-08-18, [cit. 2020-03-28]. Dostupné online. (po anglicky)
3. ↑   *Frasier The Lion (1952-1972)* [online]. www.findagrave.com, [cit. 2020-03-28]. Dostupné online. (po anglicky)
4. ↑   *The Amazing Story Of Frasier The Sensuous Lion – kimcampion.com* [online]. [Cit. 2020-03-28]. Dostupné online. (po anglicky)
**Jérémy Mathieu** (\* 29. október 1983) je profesionálny francúzsky futbalista, ktorý momentálne hrá za portugalský klub Sporting. Hráva na pozícii stredného obrancu, ale občas aj ľavého obrancu.

Kariéra
-------

### Sochaux

Mathieu začal svoju kariéru s najväčším klubom v regióne Franche-Comté, FC Sochaux. Svoj debut v Ligue 1 zažil v sezóne 2002/03 v zápase proti CS Sedan. Napriek tomu, že mal iba 18, bol vybraný do základnej zostavy a hneď strelil svoj prvý gól, ten ale pomohol len k remíze 2-2 proti Rennes. V tú sezónu zahral 23 ligových zápasov a strelil 4 góly. Mal veľký podiel na úspechu svojho tímu, ktorý skončil piaty v lige a kvalifikoval sa do Európskej ligy.

Počas nasledujúcich dvoch sezón, pokračovala jeho skvelá forma a vďaka nej sa objavil v 63 ligových zápasoch a strelil 6 gólov. Taktiež hral výborne v európskych pohároch, celkom sa objavil v 14 zápasoch a strelil 2 góly. Pomohol taktiež tímu Sochaux vyhrať Coupe de la Ligue v roku 2004. Jeho výborná hra v Sochaux viedla k veľkému záujmu talianskeho klubu Juventus FC, a trom anglickým tímom Newcastle United FC, Everton FC a Southampton FC.

### Toulouse

Potom, čo deklaroval túžbu odísť do iného klubu, Sochaux súhlasil s ponukou. Nakoniec sa rozhodol prestúpiť do tímu Toulouse FC, kde podpísal zmluvu na 4 roky. Jeho ligový debut s Toulouse prebehol v zápase proti jeho bývalému tímu Sochaux, v ktorom odohral celých 90 minút a udržal víťazstvo 1-0. V sezóne 2007/08 mal Toulouse i Mathieu zlý štart. Mathieu si zlomil nohu a prišiel o polovicu sezóny. Toulouse tú sezónu delil 1 bod od zostupu a to prinútilo Jérémyho uvažovať o svojej budúcnosti v tíme Toulouse. Odohral tam celkom 86 zápasov a strelil 5 gólov.

### Valencia

Dňa 10. júna 2006 Mathieu prestúpil do španielskeho tímu Valencia CF. Prvý zápas hral proti FC Sevilla, jeho tím zvíťazil 2-0.

### FC Barcelona

Dňa 23. júla 2014 Mathieu podpísal štvorročnú zmluvu s FC Barcelona. Prestup stál Barcelonu 20 miliónov eur a jeho výkupná klauzula bola stanovená na 50 miliónov eur.

Reprezentačná kariéra
---------------------

Hral za francúzske výbery U18, U19 a U21. 

V A-tíme Francúzska debutoval 11. novembra 2011 v priateľskom zápase s tímom USA (výhra 1:0).

Referencie
----------

1. ↑
2. ↑  Profil hráča, eu-football.info

Iné projekty
------------

Commons
* Spolupracuj na Commons Commons ponúka multimediálne súbory na tému **Jérémy Mathieu**

Externé odkazy
--------------

* Profil hráča na Transfermarkt.com
* Profil hráča na National Football Teams.com

| * z
* d
* u
FC Barcelona |
| --- |
| 
* 1 ter Stegen
* 2 Dest
* 3 Piqué
* 4 Araújo
* 5 Busquets
* 7 Griezmann
* 8 Pjanić
* 9 Braithwaite
* 10 Messi Kapitán klubu
* 11 Dembélé
* 12 Puig
* 13 Neto
* 14 Coutinho
* 15 Lenglet
* 16 Pedri
* 17 Trincão
* 18 Alba
* 19 Fernandes
* 20 Roberto
* 21 de Jong
* 22 Fati
* 23 Umtiti
* 24 Firpo
* 27 Moriba
* 28 Mingueza
* Tréner: Koeman

 |
**Gymnázium Opatovská 7** je jediné nemecko-slovenské bilingválne gymnázium v Košickom kraji. Nachádza sa v mestskej časti Košice – Vyšné Opatské. Škola v súčasnosti ponúka štúdium v 3 študijných odboroch: 4-ročné gymnázium, 8-ročné gymnázium a 5-ročné bilingválne (slovensko-anglické alebo slovensko-nemecké) gymnázium. Škola spolupracuje s Univerzitou Pavla Jozefa Šafárika v Košiciach, Technickou univerzitou v Košiciach a Prešovskou univerzitou. Zriadovateľom gymnázia je Košický samosprávny kraj.

História školy
--------------

Gymnázium bolo zriadené 1. septembra 1980 na základe rozhodnutia *Rady Východoslovenského krajského národného výboru*. Gymnázium vzniklo v priestoroch bývalej SEŠ v Košiciach na ulici Opatovská cesta 7. Dňa 12. mája 1981 bola odovzdaná do užívania prístavba samotnej školy. Tvoril ju foyer, spojovacia chodba, šatne pre žiakov a novopristavený pavilón chémie s odbornou učebňou, dvoma laboratóriami, kabinetom a váhovňou. Tieto nové učebné priestory boli účelne zariadené a vybavené učebnými pomôckami a didaktickou technikou.

Prví absolventi gymnázia maturovali v školskom roku 1983/84. Spolu s nimi zmaturovali aj poslední frekventanti bývalej SEŠ v 2-ročnom nadstavbovom štúdiu sociálno-právnej starostlivosti. Týmto SEŠ na Opatovskej 7 v Košiciach ukončila svoju činnosť a jej priestory kompletne prebralo gymnázium.

Referencie
----------

1. 1 2  Finstat. *Gymnázium, Opatovská cesta 7, Košice* [online]. finstat.sk, [cit. 2021-06-26]. Dostupné online.
2. ↑  Gymnázium Opatovská cesta 7. *Učitelia* [online]. Košice: gymopatke.edupage.org, [cit. 2021-06-26]. Dostupné online.
3. ↑  Gymnázium Opatovská cesta 7. *Študijné odbory* [online]. Košice: gymopatke.edupage.org, [cit. 2021-06-26]. Dostupné online.
4. ↑  KUPČÍK, Peter. *Gymnázium Opatovská, Košice* [online]. Košice: web.vucke.sk, 2014-04-28, rev. 2020-07-21, [cit. 2021-06-26]. Dostupné online.
5. 1 2  Gymnázium Opatovská cesta 7. *História školy* [online]. Košice: gymopatke.edupage.org, [cit. 2021-06-26]. Dostupné online.

Externé odkazy
--------------


|  |  |
| --- | --- |
| Portal | Košický portál |

* Oficiálna webová stránka gymnázia
Mozaika *Lov na jeleňa*, autor: Gnósis, Archeologické múzeum v Pelle
**Gnósis** (starogr. *Γνῶσις*) bol grécky mozaikár v 4. storočí pred Kr.

Gnósis, zrejme macedónsky umelecký mozaikár, tvoril približne na sklonku 4. stor. pred Kr. Je prvým známym mozaikárom, ktorého dielo bolo signované.

|  |  |
| --- | --- |
| *ΓΝΩΣΙΣ ΕΠΟΗΣΕΝ*  | preklad: *Gnósis zhotovil* |

- text v starogréčtine
Táto mozaika sa našla v Pelle, a to na podlahe domu zámožnej macedónskej rodiny, zvanom *Dom únosu Heleny*. Mozaika znázorňuje dvoch mužov a psa pri love na jeleňa. Umelec ju zhotovil z hladkých malých rôznofarebných okruhliakov, umiestnených tesne pri sebe. Najlepšie ukážky tejto techniky zhotovovania mozaiok pochádzajú práve z Pelly (v polovici 3. stor. pred Kr. ju postupne nahradila kocková mozaika).

Podľa niektorých znalcov antického umenia lovec na pravej strane mozaiky znázorňuje Alexandra Veľkého a druhý lovec jeho priateľa Héfaistióna. Argumentujú tým, že lovec na pravej strane má vlasy upravené tak, ako ich má Alexander Veľký na portrétoch (v strede rozdelené, účes zvaný *anastole*, čo je grécky termín používaný na označenie tohto účesu) a že postava lovca na ľavej strane má v ruke dvojitú sekeru (*labros*), ktorá je atribútom boha Héfaista, takže tou postavou vraj môže byť Héfaistión, čo je však málo prevdepodobné.

Referencie a bibliografia
-------------------------

1. 1 2  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Gnòsis*
2. ↑  SCHMUCK, Hilmar. *Biographischer Index der Antike*. Berlin : Walter de Gruyter, 2001. 1073 s. ISBN 978-31-1095-441-8. S. 400. (po nemecky)
3. ↑  Inscriptiones Graecae, *SEG 55:704*
4. 1 2  Andrew Chugg. *Alexander's Lovers*. Morrisville : Lulu.com, 2006. ISBN 978-14-1169-960-1. S. 78.
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 396.

Iné projekty
------------

Commons
* Spolupracuj na Commons Commons ponúka multimediálne súbory na tému **Gnósis (mozaikár)**

  

Autoritné údaje: * ULAN: 500106797
* VIAF: 96478451
**Gobi** (mong. *Говь - Gowj*, čín. 戈壁 - Kepi, pchinjin: *Gēbì*) je púšť v južnom Mongolsku a severnej Číne. S celkovou rozlohou 1 295 000 km² je to najväčšia púšť v Ázii a štvrtá najväčšia na svete. Zo severozápadu je ohraničená pohorím Altaj a pastvinami Mongolska a z juhu tibetskou náhornou plošinou.

Geografia
---------

Gobi zaberá asi 30 % plochy Mongolska a tiahne sa v oblúku dlhom približne 1 500 km od juhovýchodných výbežkov pohoria Altaj až k hraniciam Mandžuska na východe. Severnú hranicu tvorí pohorie Jablonový chrbát a južnú Tibetská náhorná plošina a čínske nížiny. Priemerná nadmorská výška je približne 1 000 m a prevažná väčšina povrchu púšte je pokrytá skalami, nie pieskom (piesočné duny zaberajú len 3 % celkového povrchu púšte).

Podnebie
--------

Gobi je studená púšť. Teplotné výkyvy sú od −40 °C v zime do 45 °C v letných mesiacoch. Ide tak o najväčšie teplotné výkyvy spomedzi všetkých púšti na Zemi. Ročný úhrn zrážok predstavuje len 194 mm, tienenie má na svedomí Tibetská náhorná plošina.

V druhohorách bola oblasť Gobi bohatá na život, čo dokladajú početné nálezy fosílií dinosaurov v mongolskej časti. Koncom kriedy došlo ku kolízii Indického subkontinentu s Áziou, následkom čoho vyvrásnili Himaláje a klíma v oblasti sa radikálne zmenila.

Fauna a flóra
-------------

Napriek púštnym podmienkam je v oblasti Gobi značná diverzita života. Niektoré časti boli vyhlásené za národné parky. V púšti Gobi žije vzácny leopard snežný, kozorožec horský, kôň przewalského. Častým porastom sú rôzne druhy stepných tráv. Ku Gobi sa viaže legenda o červovi Olgoj chorchoj, ktorý má dĺžku asi 1,5 m a dokáže zabiť aj človeka.

Referencie
----------

1. ↑  ČEMAN, Róbert. *Neživá príroda*. 1. vyd. Bratislava : MAPA Slovakia Bratislava, 1999. ISBN 80-967723-9-2.

Iné projekty
------------

Commons
* Spolupracuj na Commons Commons ponúka multimediálne súbory na tému **púšť Gobi**.
**GoPro, Inc.** je americká firma vyrábajúca odolné videokamery určené pre extrémnych športovcov.

História
--------

Spoločnosť založil Nick Woodman v roku 2002, k založeniu ho inšpiroval surferský výlet v Austrálii, keď nemal možnosť zachytiť najlepšie momenty na vode, keďže amatérske fotoaparáty mu nepostačovali.

Prvý model prišiel na trh v roku 2004, volal sa GoPro HERO 35mm, zariadenie zaznamenávalo obraz na kinofilm Kodak 400 a umožňovalo zachytenie 24 snímkov. Rozmery boli 64 x 74 mm, váha 200 g. Zaznamenávanie videa nebolo možné.

Produkty
--------

### GoPro HERO 35mm

Prvý model bol dostupný v apríli 2005 s rozmermi 64x76mm a váhou 200 gramov. Kamera používala analógovú filmovú surovinu, umožňovala len fotenie. Jedna rolka filmu Kodak 400 umožňovala 24 snímkov.

### Digital Hero

Zariadenie bolo uvedené na trh v roku 2006, zariadenie podporovalo VGA rozlíšenie pre fotografie a QVGA pre video s 10 fps a obmedzením len na 10 sekúnd videa. Kamera Digital Hero 1 mala len 32 MB pamäte bez možnosti rozšírenia SD kartou.

### Digital HERO 3

Kamera bola uvedená v roku 2007, podporovala rozlíšenie 3 megapixely pre fotografie a 512x384 pre video. Vodotesnosť bola zaručená do hĺbky 30 metrov.

### Digital HERO 5

Zariadenie bolo uvedené v roku 2008, umožňovalo 5 megapixelové fotografie a video o rozlíšení 512x384. To znamená, že kamera až dotohto obdobia nepodporovala ani rozlíšene nodrmy PAL alebo NTSC. Kamera bola napájaná z batérii typu AAA, obsahovala 16 MB intenej pamäte a podporovala rozšírenie v podobe SD karty. Objavuje sa upevnenie kompatibilné aj s dnešnými kamerami.

### Digital HERO Wide

Prvá GoPro kamera podporujúca plné PAL alebo NTSC rozlíšenie.

### HD HERO 960

Uvedená v roku 2010. Prvá GoPro kamera zychytávajúca video v rozlíšení 960p, priniesla nový štandard uchytenia, nekompatibilný s predchádzajúcimi modelmi.

### HD HERO

Prvá GoPro kamera natáčajúca v natívnom FullHD rozlíšení 1080p, s 5 Mpix senzorom.

#### Špecifikácia

* Veľkosť snímača: 1/2.5'' (5.75 mm × 4.28 mm)
* Veľkosť pixelu: 2.2 μm
* Obrazové formáty:

| Režim | Rozlíšenie | fps | FOV |
| --- | --- | --- | --- |
| R1 | 848 × 480 | 60 | 170° |
| R2 | 1280 × 720 | 30 | 170° |
| R3 | 1280 × 720 | 60 | 170° |
| R4 | 1280 × 960 | 30 | 170° |
| R5 | 1920 × 1080 | 30 | 127° |
| Foto | 2592 × 1944 | 0 | 170° |

### HD HERO 2

Kamera bola predstavená 24. 10. 2011, obsahovala snímač s rozlíšením 11 Mpix, podporu snímania za zlých svetelných podmienok a dokázala zaznamenať až 120 fps. Predávala sa s tromi rôznymi balíčkami príslušenstva pre Outdoor, motorsport a pre surferov.

### HERO 3

Línia bola uvedená koncom roku 2012, predávala sa v troch rôznych prevedeniach: black, silver a white. Líšili sa vybavením a technickými parametrami.
**Legacy port** (angl. legacy = dedičstvo, odkaz + port = brána, port) je vo výpočtovej technike anglické označenie pre port alebo konektor v počítači, ktorý je celý (alebo jeho časť) považovaný za zastaraný (prekonaný), ale napriek tomu sa vyskytne v novom, modernom zariadení. 

Mnohí výrobcovia (hlavne notebookov, z dôvodu úspory miesta) už používajú len modernejšie porty, ktoré do určitej miery replikujú možnosti starého portu, ale navyše poskytujú viac možností. Dôvodom zachovávania starého, už technologicky prekonaného portu je požiadavka trhu - spätná kompatibilita. Stále existuje množstvo zariadení, ktoré tento port používajú.

Najtypickejším príkladom "legacy portu" je paralelný port (centronics, bitronics), ktorý ešte stále používa veľa typov tlačiarní, aj keď dnes je už nahradený portom USB. Preto sa s paralelným portom môžeme stretnúť aj v dnešných moderných počítačoch.

Viacero výrobcov tento problém rieši externými prevodníkmi (USB na sériový port, USB na paralelný port ...).

Príkladom takéhoto "prežitého" portu v novom zariadení môže byť:

* Paralelný port
* Sériový port
* DIN (alebo PS/2) klávesnicový port
* PS/2 port
* Game/MIDI port
**Qui-Gon Jinn** (92 – 32 BBY). je fiktívna postava zo sveta Star Wars. Vystupuje v Epizóde I s názvom Skrytá hrozba. Je majstrom (učiteľom) Obi-Wan Kenobiho.

Padawani
--------

Jeho prvým padawanom bol Xanatos, z ktorého cítil Qui-Gon mnoho Sily. Výcvik tohoto učenca sa však nepodaril, pretože Xanatos bol veľmi hašterivý a vďaka svojmu urodzenému pôvodu sa hádal s ostatnými učencami. Potom, keď išiel so svojím majstrom na Telos (planéta) bojovať proti svojmu otcovi, pomohol radšej jemu. Keď neskôr Qui-Gon bojoval proti dvom nepriateľom, zabil len otca a Xanata nechal ujsť.

Keď mal Qui-Gon okolo šesťdesiatky, najvyšší kancelár Valorum ho spoločne s učencom Obi-Wanom vyslal na planétu Naboo, kde bolo velenie Obchodnej federácie, aby tu vyriešili dlhoročný spor. Qui-Gonnovi došlo, že existuje niekto alebo niečo, čo naháňa federácii strach. Qui-Gonn zachránil život miestnemu obyvateľovi Jar-Jar Binksovi, čím zaistil pre republiku armádu Gunganov.

Koniec života
-------------

Na piesočnej planéte Tatooine sa Qui-Gonn zoznámil so zdatným pilotom a mechanikom, malým chlapcom Anakinom Skywalkerom, v ktorom cítil mnoho midichlorianov a rozhodol sa ho vycvičiť. Tam sa aj po prvýkrát stretol s hrozivou postavou sithského učenca, ktorý sa, ak sa neskôr ukázalo, volal Darth Maul. Keď potom predstavil Anakina Rade Jedi, Majster Yoda a niektorí ďalší zástupcovia v Rade prejavili určité obavy nad výcvikom mladého Skywalkera.

Qui-Gon Jinn nakoniec padol v druhom súboji s Darth Maulom na planéte Naboo. Darth Maul bol porazený Obi-Wanom Kenobim. Posledné prianie Majstra Jinna bolo, aby Obi-Wan vycvičil malého Anakina Skywalkera. To sa neskôr vyplnilo, avšak Anakin neskôr prestúpil na Temnú stranu Sily.
**Uhliská** sú lyžiarske stredisko na Orave, v okrese Tvrdošín, na katastrálnom území obce Nižná. Oficiálny názov strediska je SkiCentrum Uhliská.

Areál strediska leží v Oravskej vrchovine na severozápadnom svahu vrchu Prasatín (856,6 m n. m.), južne od obce Nižná. Spojenie zabezpečuje účelová komunikácia z tejto obce (odbočenie z cesty I/59), ako aj odbočka z cesty II/584 pri ruinách mlynu za obcou Podbiel.

Lyžiarom slúži zrekonštruovaný lyžiarsky vlek EPV-300 s celkovou dĺžkou 1 250 m, zjazdovka je široká 50-70 m, pričom celková dĺžka zjazdoviek dosahuje dĺžku 4 km. Samozrejmosťou je umelé zasnežovanie, parkovisko s kapacitou 230 parkovacích miest, požičovňa lyžiarskej výstroje, lyžiarska a snowbordová škola. Ubytovanie je možné v novom penzióne Uhlisko (45 miest), stravovanie poskytuje predovšetkým bufet v údolnej stanici vleku, ale aj dva menšie zariadenia (jeden pri bufete v údolnej stanici, druhý vo vrcholovej stanici vleku).

Externé odkazy
--------------

* Oficiálna stránka SkiCentra Uhliská
* Oficiálna stránka obce Nižná (na Orave)


Súradnice: 49° 17′ 42.26″ s.š. 19° 31′ 58.51″ v.d.
**Beata Poźniaková**, poľ. *Beata Poźniak Daniels* (\* 30. apríl 1960, Gdansk, Poľsko) je poľsko-americká herečka, režisérka, spisovateľka a maliarka. V detstve žila v Anglicku, kde tiež chodila do školy. Vyštudovala Filmovú hereckú fakultu v Lodži a od roku 1985 žije v USA.

Filmové a televízne role
------------------------

Pre americké publikum ju objavil režisér Oliver Stone, ktorý ju obsadil do úlohy Mariny Oswaldovej vo filme nominovanom na Oscara *JFK* (1991). Táto úloha bola jej prvá v americkom celovečernom filme a viedla k ďalším rolám v 30 filmoch a televíznych projektoch. V sci-fi seriáli *Babylon 5* vytvorenom J. Michaelom Straczynskim hrala Susanne Luchenko, prvú prezidentku Pozemskej aliancie. Stvárnila mladú zapálenú revolucionárka v seriáli George Lucasa *Mladý Indiana Jones*, ktorý sa nakrúcal v Prahe. Hrala tiež vedeckú pracovníčku Ludmillu v seriáli *Temné nebo*, alebo Evu v seriáli *Pensacola - Zlaté krídla*.

Jej ďalšie role boli v seriáli *JAG – Vojenská generálna prokuratúra*, v seriáli *Melrose Place* vytvorila neobvyklú rolu Dr. Katy Fieldingovej, heterosexuálnej ženy a matky, ktorá sa rozhodne vydať za homosexuálneho muža. Ďalej hrala napr. Mash v sitcome *Som do teba blázon*, Raisu v seriáli *Kancelárska krysa* a Tambor, japonskú vychovávateľku v minisérii Olivera Stonea *Divoké palmy*. Vo filmovej dráme *Miriam* z druhej svetovej vojny vytvorila postavu katolíčky, ktorá sa obetuje, aby zachránila pred nacistami dievča z židovskej rodiny.

Filmografia (výber)
-------------------

* 2013: My w Metropolii (TVS)
* 2006: Cyxork 7
* 2006: Miriam
* 2006: Kawa czy herbata (TVS)
* 2005–2007: Zlotopolscy (TVS)
* 2001 "Rodinné právo"
* 1997 "Pensacola: Zlaté krídla"
* 1997 "Babylon 5"
* 1997 "JAG – Vojenská generálna prokuratúra"
* 1993 "Melrose Place"
* 1993 "The Young Indiana Jones Chronicles"
* 1993 "Som do teba blázon"
* 1991 "JFK"
* 1979 "Plechový bubienok"

Hovorené knihy
--------------

* 2012: „The Winter Palace: A Novel of Catherine the Great", Random House
* 2014: „Empress of the Night: A Novel of Catherine the Great", Random House
* 2015: „The Tsar of Love and Techno" – vydavateľstvo Penguin Random House
* 2016: „The Illuminae Files"
* 2019: „Libretto for the Desert: Poems Dedicated to the Victims of Genocide and War" Blackstone Publishing
* 2019: „Drive Your Plow Over the Bones of the Dead" Olga Tokarczuk vydavateľstvo Penguin Random House
* 2020: "Droga do nieba" Sony Van, Blackstone Publishing
* 2020: "The Light in Hidden Places" Sharon Cameron. vydavateľstvo: Scholastic

Externé odkazy
--------------

* Beata Poźniak v Internet Movie Database (po anglicky)
* Beata Poźniak v Česko-Slovenskej filmovej databáze
* Oficiálna stránka

Zdroj
-----

*Tento článok je čiastočný alebo úplný preklad článku Beata Poźniak na českej Wikipédii.*

Autoritné údaje: * GND: 1061598527
* ISNI: 0000 0000 4903 7075
* LCCN: no2003070746
* VIAF: 41532025
* WorldCat: lccn-no2003070746
**Štefan Molnár** (maď. *Molnár István*, \* 20. august 1825, Parchovany – † 19. február 1907, Nové Mesto pod Šiatrom) bol hlavný župan Zemplínskej župy, poslanec uhorského snemu šľachtického pôvodu s prídomkom Molnár de Parnó.

Životopis
---------

Narodil sa v rodine statkára Štefana Molnára a jeho manželky Anny Vitézovej. Stredoškolské štúdiá absolvoval v Košiciach a vysokoškolské právnické v Pešti. V roku 1847 sa stal čestným notárom Zemplínskej župy. Počas uhorskej revolúcie v roku 1848 ako dobrovoľník vstúpil do honvédskeho vojska, v ktorom dosiahol hodnosť kapitána. Po porážke revolúcie utiekol do Turecka. V roku 1850 sa však vrátil a bol odvedený ako bežný vojak do armády. Po prepustení z armády žil a hospodáril v Kľačanoch.

Po rakúsko-uhorskom vyrovnaní, v čase vzniku uhorských ministerstiev bol vymenovaný za poradcu Ministerstva náboženstva a ľudového školstva. V roku 1873 bol povýšený na ministerského radcu na Ministerstve národnej obrany. V roku 1869 bol zvolený v trebišovskom volebnom okrsku za poslanca uhorského snemu. V roku 1882 bol vymenovaný za hlavného župana Zemplínskej župy, ktorým bol do roku 1901. Následne bol vymenovaný za riadneho člena hornej (panskej) komory snemu.

Oženil sa v roku 1855 s Leonou Nyékyovou, s ktorou mal dve deti: dcéru Gizellu (ktorú si za manželku vzal Alexander Wekerle, neskorší uhorský premiér) a syna Viktora (ktorý bol poslancom uhorského snemu, županom Temešskej župy a bol povýšený do barónskeho stavu).

Referencie
----------

1. 1 2  MOLNÁR, Štefan. In:  *Slovenský biografický slovník*. Zväzok IV. M – Q. Martin : Matica slovenská, 1990. 568 s. Dostupné online. ISBN 80-7090-070-9. S. 217.

Iné projekty
------------

Commons
* Spolupracuj na Commons Commons ponúka multimediálne súbory na tému **Štefan Molnár**

Zdroj
-----

*Tento článok je čiastočný alebo úplný preklad článku Molnár István na maďarskej Wikipédii.*

Autoritné údaje: * PIM: PIM101236
**Štefan Morávka** (\* 22. august 1911, Hajná Nová Ves – † 14. január 1945, Grúnik pod Kriváňom, Vysoké Tatry) bol slovenský žandár, kapitán in memoriam, účastník SNP a protifašistický bojovník.

Životopis
---------

Od 1. septembra 1934 nastúpil ako žandár k výkonu služby do Bratislavy. Počas Slovenského národného povstania pôsobil na žandárskej stanici na Štrbskom Plese kde spoluorganizoval vytvorenie odbojovej skupiny. 23. septembra 1944 sa táto skupina pridala k partizánskemu oddielu Vysoké Tatry. Padol v boji s nemeckými vojakmi 14. januára 1945 na Grúniku pod Kriváňom vo Vysokých Tatrách. Pochovaný je na Štrbskom Plese spolu s Jánom Rašom. V roku 1946 bol povýšený do hodnosti kapitána, vyznamenaný Československým vojnovým krížom a Radom SNP 1. triedy, in memoriam. Jeho meno nesie chata pri Popradskom plese vo Vysokých Tatrách. Tabuľka s jeho menom je umiestnená v sektore G15, na Symbolickom cintoríne pri Popradskom plese.

Ocenenie
--------

* Československý vojnový kríž, in memoriam
* kapitán, in memoriam
* Rad Slovenského národného povstania I. stupňa, in memoriam

Referencie
----------

1. ↑

Literatúra
----------

* *Slovenský biografický slovník*

Iné projekty
------------

Commons
* Spolupracuj na Commons Commons ponúka multimediálne súbory na tému **Štefan Morávka**

Autoritné údaje: * SNK: 165150
* VIAF: 9795156565711223500001
Intel 8008
**Intel 8008** bol prvý osembitový mikroprocesor od firmy Intel. Navrhnutý bol v roku 1972 v 18-pinovom DIP prevedení. Pod pôvodným kódovým označením 1201 bol pôvodne vyvinutý na zákazku firmou Computer Terminal Corporation do ich programovateľného terminálu, ale čip bol dodaný neskoro a nesplnil výkonnostné ciele spoločnosti, preto v ňom nebol inštalovaný. Tak došlo k dohode medzi CTC a Intelom, aby tento čip vstúpil na trh pre ostatných zákazníkov.

Pôvodné verzie bežali na frekvencii 0,5 MHz, neskôr sa frekvencia zvýšila na 0,8 MHz. 8008 bol o niečo pomalší ako Intel 4004 a Intel 4040 čo do vykonaných inštrukcií za sekundu, ale tým, že 8008 spracovával 8 bitov naraz, mohol pristupovať k omnoho väčšiemu množstvu pamäte, čím bol 3-4x rýchlejší ako dané 4-bitové čipy.

Inštrukčná sada Intel 8008 a nasledovných procesorov architektúry CICS bola výrazne ovplyvnená návrhom strán spoločnosti CTC.

Čip mal jednoduchú 8-bitovú zbernicu a vyžadoval pomerne veľa podporných obvodov. Intel 8008 mohol pristupovať k 8 vstupným a 24 výstupným portom.

Na využitie ako monitorový terminál a všeobecný radič bol návrh Intel 8008 prijateľný, ale na iné úlohy bolo jeho použitie nepraktické. Niekoľko málo počítačov bolo na ňom založených, ale väčšina využila vylepšených vlastností Intel 8080.

Skupina procesorov okolo 8008 je tiež niekedy nazývaná pod označením MCS-8.

Procesor Intel 8008 navrhli Victor Pooh, Harry Pyle, Marcian Hoff, Stan Mazor, Frederico Faggin a Hal Feeney.

| * z
* d
* u
Zoznam procesorov Intel |
| --- |
| Procesory mimo x86 | 
* 4004
* 4040
* 8008
* 8080
* 8085
* iAPX 432
* i860
* i960

 |
| Procesory x86 a x86-64 | 
* 8086
* 8088
* 80186
* 80188
* 80286
* 80386
* 80486
* Pentium
* Pentium Pro
* Pentium MMX
* Pentium II
* Celeron
* Pentium III
* Pentium 4
* Pentium M
* Pentium D
* Celeron M
* Atom
* Core
* Xeon

 |
| Mikroarchitektúry x86 a x86-64 | 
* P5
* P6
* Intel Core
* Nehalem
* Sandy Bridge
* Ivy Bridge
* Haswell
* Broadwell
* Skylake
* Kaby Lake
* Coffee Lake
* Cannonlake
* Icelake
* Tigerlake

 |
| Procesory IA-64 | 
* Itanium
* Itanium 2

 |
| Mikrokontroléry | 

|  |  |
| --- | --- |
| MCS-48 | 
* 8020
* 8021
* 8022
* 8031
* 8035
* 8039
* 8040
* 8041
* 8042
* 8044
* 8048
* 8049
* 8050
* 8242
* 8243
* 8344
* 8641
* 8741
* 8742
* 8744
* 8748
* 8749

 |
| MCS-51 | 
* 8031
* 8032
* 8051
* 8052
* 8054
* 8058
* 8351
* 8352
* 8354
* 8358
* 8751
* 8752
* 8754
* 8758
* 80151
* 80152
* 80251
* 83151
* 83152
* 83251
* 87151
* 87152
* 87251

 |
| MCS-96 | 
* 8094
* 8095
* 8096
* 8098
* 8394
* 8395
* 8396
* 8397
* 8398
* 8794
* 8795
* 8796
* 8797
* 8798
* 80296
* 83196
* 87196

 |

 |
Bubnová brzda z nákladného auta z konca 60. rokov
**Bubnová brzda** je brzda, pri ktorej brzdové elementy pôsobia na vnútorný povrch valcovej plochy telesa (bubnu) spojeného s brzdnou súčasťou. Bubnové brzdy používané v motorových vozidlách sú trecie s vnútornými brzdovými čeľusťami. Bubnová brzda sa skladá z brzdového bubna, brzdovej čeľuste, štítu brzdy, rozperného mechanizmu a vratných pružín.

Princíp činnosti
----------------

Štruktúra bubnovej brzdy (po česky)
Brzdový bubon je pevne spojený s rotujúcou brzdnou súčasťou (u motorových vozidiel s nábojom kolesa). Pri brzdení sú brzdové čeľuste pritláčané rozperným ústrojenstvom na vnútornú plochu bubnu a tým vzniká trenie, čím sa premieňa kinetická energia na energiu tepelnú a vytvára sa brzdná sila. Prítlačná sila môže byť vytvorená dvoma spôsobmi:

* **hydraulický** - pomocou rozperného valčeka (prevádzková brzda)
* **mechanický** - pomocou rozpernej páky (parkovacia a núdzová brzda).

### Brzdový bubon

Brzdové bubny sa vyrábajú zo šedej liatiny, oceľoliatiny alebo zliatiny pevných kovov aby mal vysokú odolnosť proti oteru. Bubny musia byť tvarovo aj tepelne stále a musia dobre odvádzať teplo vznikajúce pri brzdení. Brzdné plochy musia byť jemne a presne opracované aby sa zaistil čo najlepší styk s brzdnými čeľusťami.

### Brzdové čeľuste

Brzdové čeľuste bývajú vyrobené z oceľového plechu a sú konštruované do tvaru polmesiaca s profilom "T" aby sa pri brzdení nekrútili.

Na brzdových čeľustiach je nalepené prípadne prinitované brzdové obloženie. Brzdové obloženie je kompozitný materiál vyrábaný práškovou metalurgiou z pilín rôznych kovov a spojív.

### Rozperné zariadenie

Rozperným zariadením sú podľa konštrukcie brzdy jeden alebo dva rozperné valčeky a čap. Rozperný valček môže mať jeden alebo dva piestíky. Zošľapnutím brzdového pedálu sa tlak kvapaliny prenesie na plochu piestíka, ten sa vysunie a pritlačí brzdovú čeľusť k bubnu.

Výhody
------

* Celé ústrojenstvo brzdy je umiestnené vo vnútri bubna a tak je chránené proti nepriaznivým vplyvom nečistôt z okolia
* Oproti kotúčovým brzdám majú brzdy bubnové dlhšiu životnosť obloženia
* ľahké spojenie s parkovacou brzdou

Nevýhody
--------

* Pri zahriatí vplyvom dlhšieho brzdenia klesá brzdný účinok. Pri prílišnom prehriatí môže dôjsť k deformácii brzdového bubna a nerovnomernosti brzdenia
* Nábežná brzdová čeľusť je trecím momentom pritláčaná k bubnu, čím sa stále zvyšuje brzdná sila a pri prekročení určitej hranice môže dôjsť k tzv. „zakusnutiu" brzdy a vyvolaniu šmyku vozidla.
* Naopak úbežná čeľusť je trecím momentom zo záberu vytlačovaná, čím sa znižuje jej brzdná sila a dochádza k nerovnomernému opotrebeniu brzdových čeľustí.

Bubnová brzda bola používaná počas 20. storočia v osobných automobiloch, dnes je na ústupe, ale u strojov pracujúcich v ťažkých podmienkach (napríklad poľnohospodárske alebo lesnické stroje) sa pre svoju odolnosť proti nečistotám používajú stále.

Pozri aj
--------

* Kotúčové brzdy

Iné projekty
------------

Commons
* Spolupracuj na Commons Commons ponúka multimediálne súbory na tému **Bubnová brzda**
**John Austin** (\* 3. marec 1790, Creeting Mill, Spojené kráľovstvo – † 1. december 1859, Weybridge, Spojené kráľovstvo) bol anglický právnik a filozof práva. 

Jeho hlavným dielom bola práca "Pôsobnosť právnej vedy" - *The Province of Jurisprudence Determined -*1832, ktoré malo vplyv na ďalší vývoj v oblasti práva. Ďalej Prednášky o právnej vede - *Lectures on Jurisprudence) -* vydané posmrtne*.*

Život
-----

Bol synom mlynára z Ipswichu. Stal sa prvým profesorom právnej vedy na Londýnskej univerzite. V rokoch 1826-1828 bol na študijnom pobyte v Nemecku. V rámci pedagogickej činnosti často podliehal frustrácii, čo vyvrcholilo jeho odchodom z katedry. Jeho dielo sa stalo slávnym až po jeho smrti.

Jeho manželka bola spisovateľka Sarah Austinová.

Zdroj
-----

* FILIT – zdroj, z ktorého pôvodne čerpal tento článok.

Referencie
----------

1. ↑  Brṏstl, A: FRONTISTERION. Bratislava: Kalligram, 2009. str. 172 a nasl. ISBN 978-808101-179-5

Autoritné údaje: * BnF: 122834666
* GND: 118505181
* ISNI: 0000 0001 1025 845X
* LCCN: n81139369
* NK ČR: jn20000600525
* VIAF: 44360401
* WorldCat: lccn-n81139369
Severná časť Biskupického ramena.
Južná časť Biskupického ramena.
Súradnice: 48°06′16″S 17°09′40″V﻿ / ﻿48,104452°S 17,160996°V﻿ / 48.104452; 17.160996

**Biskupické rameno** je 30-hektárová vodná plocha odstaveného ramena pod Slovnaftom. Je približne 4 km dlhé a 20 m široké, v strede s plytčinou. Okolo sa rozprestierajú Biskupické luhy, ktoré sú európsky významným územím. 

K histórii ramena patrí, že bolo pôvodne súčasťou Dunaja (jeho hlavným tokom) a obklopovalo Ostrov Kopáč. Dnes je rameno odrezané, vody nekomunikujú s Dunajom, vodu doň prečerpávajú z 1,6 km dlhého kanála, napojeného na kanál chladiarenských vôd Slovnaftu, ktorý bol vybudovaný vďaka projektu Asociácie ochrany prírody a priemyslu (APOP) v roku 1998. Takéto dotovanie vodou z kanála technologickej vody pre SLOVNAFT, a.s. však bolo za rok 2017 v priemernom prietoku 7,3 l.s-1, čo v princípe nestačí ani na náhradu výparu z vodnej hladiny Biskupického ramena.

V súčasnosti (2018) je v štádiu výstavby nápustný objekt umiestnený v telese ľavostrannej ochrannej hrádze Dunaja, ktorým môže byť privedená voda z ukľudňovacieho bazéna v záplavovom území až do prietoku 7000 l.s-1. Uvedená dotácia bude regulovaná tak, aby bolo možné cez Biskupické rameno ďalej dotovať sústavu Hornožitnoostrovných ramien až po Hamuliakovo. Od tohto opatrenia sa očakáva výrazné oživenie Biskupického ramena, ako aj celého priľahlého územia. Lužné lesy a ich obyvatelia tak opäť získajú životodarnú vodu. 

Vyskytuje sa tu chránená rastlina truskavec obyčajný (*Hippuris vulgaris*), závitnicovka (Spirogyra), spirodelka mnohokoreňová (*Spirodela polyrhiza*) a žaburinka menšia (*Lemna minor*).

Nachádzajú sa tu rožkatce (rožkatec ponorený – *Ceratophyllum demersum* a chránený rožkatec pohrúžený – *Ceratophyllum submersum*) a močiarka okrúhla (*Batrachium circinatum*). 

Rastú tu stolístky (stolístok klasnatý – *Myriophyllum spicatum* a stolístok praslenatý – *Myriophyllum verticillatum*, ktorý je chránený a červenavce (červenavec prerastenolistý – *Potamogeton perfoliatus*, červenavec kučeravý – *Potamogeton crispus*). Rastie tu aj vodomor kanadský (*Elodea canadensis*), čo je invázna rastllina zo Severnej Ameriky

Zdroj
-----

* 
* Slovenský vodohospodársky podnik, štátny podnik, Odštepný závod Bratislava, 27. júla 2018
* 

| * z
* d
* u
Vodné toky v povodí Dunaja (na území Slovenska, od ústia Moravy nad kanál Vrbina-Medveďov) |
| --- |
| Vodné toky | 
* Bodícky kanál
* Bystrička
* Čierny potok
* Hamuliakovo-Dobrohošť
* Mokrý jarok
* Morava
* Mošonský Dunaj
* Rusovský kanál
* Uhliarka
* Vydrica

 |
| Vodné plochy | 
* Bačianske rameno
* Biskupické rameno
* Bodícke rameno
* Čunovské jazero
* Gabčíkovské rameno
* Horná Sihoť
* Chorvátske rameno
* Jarovské rameno
* Karloveské rameno
* Malý Draždiak
* Rusovské jazero
* Rusovské rameno
* Šulianske jazero
* Šulianske rameno
* Veľký Draždiak
* Gabčíkovo
* Vojčianske rameno
* Žabie jazero

 |
| Súvisiace šablóny | 
* Vodné toky v povodí Dunaja na Slovensku (2. časť) a (3. časť)
* Vodné toky v povodí Malého Dunaja (1. časť) a (2. časť)
* Vodné toky v povodí Moravy na Slovensku

 |
Lekané z Apúlie, cca 360 – 340 pred Kr. Museo Arqueológico Nacional, Madrid
**Lekané** (starogr. λέκανη – lekané) je typ starogréckej nádoby.

Lekané (mn. č. *lekanai*) je nádoba alebo umývadlo rôznych rozmerov v tvare misy s dvomi horizontálnymi alebo vertikálnymi uchami (rôznych tvarov) pre zdvíhanie alebo bez nich. Na rozdiel od podobnej nádoby lekanis nemá pokrievku. Klasifikovať tvary lekanai nebolo jednoduché. Dnes ich znalci podľa najčastejšie sa vyskytujúcich (často fragmentárnych) rozdeľujú na dva základné tvary, a to na tvar hlbokej misy a plytkej misy, ktorá sa delí na tri typy (aj keď pri mnohých bolo ťažké stanoviť čiaru medzi „plytkým" a „hlbokým" tvarom). Hlboké lekanai sú ale väčšinou hlbšie ako klasické hlboké misy, zatiaľ čo plytké lekanai (napr. typ 2) sú často plytšie ako plytké misy. Tieto nádoby sa preto mohli používať mnohorako, vo väčšine prípadov sa len predpokladá aká bola ich špecifická funkcia. Mohli byť užitočné pri umývaní (napr. rúk pri stolovaní) a kúpaní, miesení chleba, miešaní rozličných prísad vo väčšom množstve, alebo pri podávaní jedál alebo vína. 

* Lekané v tvare hlbokej misyLekané v tvare hlbokej misy
* Lekané v tvare plytkej misy, typ 1Lekané v tvare plytkej misy, typ 1
* Lekané v tvare plytkej misy, typ 2Lekané v tvare plytkej misy, typ 2
* Lekané v tvare plytkej misy, typ 3Lekané v tvare plytkej misy, typ 3
* Boiótske lekané, cca 550 – 540 pred Kr. (typ 2)Boiótske lekané, cca 550 – 540 pred Kr. (typ 2)
* Netradičné terakotové lekané v tvare hlbokej misy s jedným uchomNetradičné terakotové lekané v tvare hlbokej misy s jedným uchom
* Apúlske lekané s vertikálnymi uchamiApúlske lekané s vertikálnymi uchami
* Atické čiernofigúrové lekané, cca 600 – 575 pred Kr. Musée du LouvreAtické čiernofigúrové lekané, cca 600 – 575 pred Kr. Musée du Louvre

Referencie a bibliografia
-------------------------

1. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 380.
2. ↑   Ritual, *Lekane*
3. ↑  Darrell Arlynn Amyx. *Corinthian Vase-painting of the Archaic Period: Commentary, the study of Corinthian vases*. Berkeley : University of California Press, 1988. ISBN 978-05-2003-166-1. S. 466.
4. ↑  Susan I. Rotroff, American School of Classical Studies at Athens. *Hellenistic Pottery*. Princeton : ASCSA, 2006. ISBN 978-08-7661-233-0. S. 111.

Iné projekty
------------

Commons
* Spolupracuj na Commons Commons ponúka multimediálne súbory na tému **Lekané**

Pozri aj
--------

* Typológia starogréckej keramiky
**Madona so svätým Jozefom** [chýba zdroj] (tal. *Sacra Famiglia con san Giuseppe imberbe*) je názov obrazu talianskeho renesančného umelca Raffaela Santiho namaľovaného v roku 1506.

Obraz, známy i pod označeniami *Svätá rodina* a *Madona so svätým Jozefom bez fúzov*, patrí do skupiny Raffaelových verzií Svätej rodiny. Opäť tu divákovi podáva svoju predstavu ideálneho človeka.

Na pozadí renesančnej architektúry s lodžiou, z ktorej sa ponúka výhľad do vzdialenej krajiny, sa predstavuje Svätá rodina s Pannou Máriou, malým Ježiškom a sv. Jozefom. Dielo vyžaruje vnútornú harmóniu a rodinnú pohodu, ktoré umelec zdôraznil použitím teplého a zlatistého koloritu. 

Obraz, patriaci medzi Raffaelove práce stredného obdobia, je spolu s dielom *Madona Conestabile* jednou z dvoch umelcových prác v expozíciách petrohradskej Ermitáže. Patril ku kolekcii obrazov, ktoré sa už v roku 1772 stali jadrom umeleckých zbierok Kataríny II.

Zdroj
-----

* J. Šapiro, *Ermitaž i jego šedevry*, Izdateľstvo Iskusstvo, Leningrad, 1973